Diari Oficial de la Generalitat Valenciana


Sumari del DOGV 7464, del 12-02-2015 (2015/1102)

RESOLUCIÓ de 29 de gener de 2015, de la Direcció General d'Avaluació Ambiental i Territorial, per la qual s'ordena la publicació de l'estimació d'impacte ambiental corresponent a l'expedient 109/14-AIA l'Orxa i Vall de Gallinera.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7464

Data del DOGV
:   12-02-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/1102


Data del document
:   29-01-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Orxa, l'
    * Vall de Gallinera, la
    * impacte ambiental

RESOLUCIÓ de 29 de gener de 2015, de la Direcció General d'Avaluació Ambiental i Territorial, per la qual s'ordena la publicació de l'estimació d'impacte ambiental corresponent a l'expedient 109/14-AIA l'Orxa i Vall de Gallinera. [2015/1102]  
De conformitat amb l'article 31.5 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de l'estimació d'impacte ambiental, resolc:  
  
  
Únic  
Publicar en el Diari Oficial de la Comunitat Valenciana l'estimació d'impacte ambiental corresponent a l'expedient 109/14-AIA l'Orxa i Vall de Gallinera.  
  
«Estimació d'impacte ambiental  
Expedient: 109/2327-SUC.  
Títol: Projecte de línia aèria 20 kV de tancament entre L-13 Gaianes i L-23 Pego (l'Orxa i Benissili) l'Orxa-Vall de Gallinera (Alacant).  
Òrgan substantiu: Servici Territorial d'Energia d'Alacant (ATLINE 2011/101/13).  
Promotor: Iberdrola Distribución Eléctrica, SAU.  
Localització: termes municipals de l'Orxa i Vall de Gallinera (Alacant).  
Descripció del projecte  
El projecte té per objecte l'execució de la línia aèria, en 20 kV, de tancament entre les línies denominades L-13 Gaianes i L-23 Pego, la qual discorre pels termes municipals de l'Orxa i Vall de Gallinera, a fi de millorar la qualitat de subministrament de la xarxa existent en la zona. Ambdós línies presenten un esquema de distribució elèctrica radial, amb connexió a una única font d'alimentació. La línia L-13 Gaianes s'alimenta des de la STR Alqueria Muro i dóna servici a 24 centres de transformació d'empresa i 17 de client. La L-23 Pego procedix de la ST el Verger i s'explota des del CR Pego, que dóna servici a 22 centres de transformació d'empreses i 27 de client. En cas de fallada, el subministrament no es podria prestar des d'una altra línia, i deixaria els usuaris sense servici fins a la reparació. Amb el projecte dissenyat, es connectaran ambdós línies per a configurar una xarxa en anell que, en cas de fallada, permet reconfigurar l'alimentació per mitjà de les maniobres oportunes, aïllant el defecte i restablint l'alimentació de la zona afectada.  
S'inicia en el suport existent número 575236 de la línia L-13 Gaianes, a l'Orxa, i acaba en el suport existent número 721168 de la línia L-23 Pego, a Vall de Gallinera. Tindrà una longitud de 5.161 m i un total de 37 suports, incloent-hi el d'inici i el final.  
Tramitació administrativa  
En 2010, es va tramitar consulta prèvia en matèria d'avaluació d'impacte ambiental del projecte de línia aèria en 20 kV de tancament entre la L-29 Pego i L-13 Gaianes, en els termes municipals de l'Orxa i Vall de Gallinera (Alacant), a instàncies d'Iberdrola. Com a resultat d'esta consulta es va emetre un informe de 3 de maig de 2010, on s'indicava que l'expedient requeria estimació d'impacte ambiental, així com l'abast que havia de tindre l'estudi d'impacte ambiental a elaborar, tenint en compte els informes demanats en matèria forestal, de protecció d'espècies i d'espais naturals. Amb caràcter general, s'hi indicava la necessitat d'adoptar les mesures de protecció d'avifauna establides en el Reial Decret 1432/2008, de 29 d'agost; la no-afecció a la via pecuària, a la microreserva i a la RN2000; l'afecció a la forest d'utilitat pública; el pas per la zona d'amortiment d'impactes del PORN de la Marjal Pego-Oliva i pel paisatge protegit del Serpis; recomanacions per al disseny d'accessos als suports.  
Una vegada adaptat el projecte i elaborat l'estudi d'impacte ambiental, es va iniciar l'expedient d'estimació d'impacte ambiental del projecte de línia elèctrica de 20 kV de tancament entre L-13 Gaianes i L-23 Pego, en els termes municipals de l'Orxa i Vall de Gallinera, a instàncies del Servici Territorial d'Energia (STE) que, amb data 12 de març de 2012, va remetre l'expedient al Servici Territorial de Medi Ambient d'Alacant (STMA, referència 12/8687-NOO).  
Una vegada esmenats diversos aspectes documentals i emesos els informes sectorials, a causa de motius organitzatius, l'esmentat Servici Territorial de Medi Ambient ha remés l'expedient a este òrgan per a la resolució de l'estimació d'impacte ambiental del projecte. L'expedient s'ha rebut amb data 3 de setembre de 2014. A més dels diversos escrits que en formen part de la tramitació administrativa, inclou els documents següents rellevants als efectes de l'avaluació ambiental del projecte:  
  
1. Documentació tècnica:  
- Projecte tècnic (gener de 2011), amb entrada al març de 2012 davant del STE.  
- Document tècnic i annex d'afeccions (gener de 2011), amb entrada al març de 2012 davant del STE.  
- Estudi d'impacte ambiental i document de síntesi (març de 2011), amb entrada al març de 2012 davant del STE.  
- Estudi d'integració paisatgística (sotmés a participació pública al maig de 2013), remés pel STE al juliol de 2013 al STMA.  
  
- Documentació annexa a l'estudi d'impacte ambiental (febrer de 2014), remés pel STE a l'agost de 2014 al STMA.  
2. Informes tècnics:  
- Informes favorables en matèria de paisatge, emesos el 3 d'octubre de 2013 i el 12 de desembre de 2012 pel Servici d'Infraestructura Verda i Paisatge, sempre que es duguen a terme les condicions fixades en l'estudi d'integració paisatgística presentat.  
- Informe de 26 de juny de 2012, del Servici de Gestió d'Espais Naturals. Informe de 16 de juliol de 2012, del Servici d'Espais Naturals i Biodiversitat. Ambdós requerixen que es justifique la solució adoptada davant d'una altra en subterrani.  
- Informe tècnic de l'Ajuntament de Vall de Gallinera, de 27 d'octubre de 2011, que assenyala que no hi ha incompatibilitat urbanística si el projecte té el caràcter d'obra pública.  
- Informes en matèria forestal de 12 d'abril i 23 i 28 de maig de 2012. D'acord amb el contingut d'estos, no s'afecta la via pecuària ni microreserva ni RN2000; s'afecta forest d'utilitat pública, per tant haurà de tramitar-se la corresponent autorització d'ocupació; es troba en zona d'amortiment d'impactes del PORN de la Marjal Pego-Oliva; l'accés als suports haurà de fer-se des de suports existents o amb maquinària que no requerisca l'obertura de nous accessos (adaptada per a l'ús en terrenys forestals). Estos accessos, en tot cas, s'han de restituir al seu estat original.  
L'expedient va ser sotmés a informació pública i consultes mitjançant un edicte municipal (finalitzat el 15.12.2011) i anuncis (BOP de 16 de desembre de 2011 i DOCV de 07.12.2011), sense que s'hagen rebut al·legacions.  
Vist el contingut dels informes i els estudis aportats després de la seua emissió, este òrgan ambiental va sol·licitar, amb data 1 de desembre de 2014, a la Subdirecció General de Medi Natural, l'emissió de nous informes en matèria d'espais naturals protegits, espais naturals i biodiversitat. El Servici de Vida Silvestre emet informe el 23 de desembre de 2014, i accepta la solució proposada. El Servici d'Espais Naturals Protegits emet informe el 19 de novembre de 2014, i indica que no correspon emetre informe d'acord amb la normativa vigent.  
  
Consideracions ambientals  
El projecte es desenrotlla en els termes municipals de l'Orxa i Vall de Gallinera. S'ha dissenyat aprofitant el traçat de la carretera que connecta les poblacions de l'Orxa i Benissili, la qual cosa permet utilitzar este camí, així com els camins rurals que hi desemboquen, per a l'accés durant l'execució de l'obra i el transport dels materials. La pràctica totalitat de la línia discorre per terreny forestal, d'acord amb la cartografia del PATFOR. El traçat s'ubica en l'àmbit del paisatge protegit del Serpis (Decret 39/2007, de 13 d'abril), el règim de protecció del qual no està desplegat. L'actuació està en zona d'amortiment de l'àmbit del PORN de la Marjal de Pego-Oliva, aprovat per Decret 280/2004, de 17 de desembre. L'objecte d'este és, principalment, protegir els recursos hídrics del parc natural els quals, a causa de les característiques del projecte, no es veuran afectats. Es considera que este resulta aplicable al projecte, a pesar del que disposa l'article 140.3 de la Llei 5/2013, de 23 de desembre, tenint en compte que esta última no establix un règim transitori específic, per la qual cosa ha d'acudir-se supletòriament al que disposa la disposició transitòria segona de la Llei 30/1992, d'acord amb la qual serà d'aplicació la normativa vigent en el moment d'iniciar-se el procediment (d'acord amb el criteri adoptat, el 14 de setembre de 2010, per l'Advocacia General de la Generalitat). Es troba pròxim l'espai de la Xarxa Natura 2000 ZEPA muntanyes de la Marina.  
  
  
A fi d'analitzar específicament estes potencials afeccions i a sol·licitud dels òrgans competents en les esmentades qüestions, es va elaborar l'annex a l'estudi d'impacte ambiental presentat a l'agost de 2014. Este té per objecte justificar la necessitat d'execució del projecte, així com la inviabilitat d'un traçat subterrani; aportar més detall sobre els accessos; establir mesures de protecció i restauració, i desplegar el pla de vigilància ambiental. En este document s'aporta una comparativa exhaustiva de les afeccions associades al traçat en aeri i al traçat en subterrani, entre les quals destaca la significativament major entitat de les obres (incloent-hi un increment del 50 % en la longitud) i moviments de terra associats en el cas subterrani, especialment en l'entorn del barranc de Benissili, per les elevades pendents, així com la menor seguretat de la instal·lació i l'augment en els temps de reposició del servici en cas d'avaria (situació contrària a la perseguida amb l'execució de la línia). A més, les característiques de la línia aèria, el seu traçat i el tipus de terreny pel qual discorre permeten reduir-ne l'afecció visual.  
  
Com s'ha indicat, el traçat s'ha dissenyat ajustant-lo al camí existent. S'han situat els suports en zones de clar per a reduir l'afecció sobre la vegetació. Se senyalitzaran durant les obres els exemplars a mantindre per a evitar-ne l'afecció. No es requerixen zones d'aplecs, atés que el material es traslladarà directament a la base del suport. En els trams en què no es disposa d'accés rodat, la instal·lació dels suports es preveu de forma manual i evitar, en tot cas, l'accés de maquinària pesada. L'obertura dels forats de les fonamentacions es realitzarà per mitjans mecànics i manuals. S'ompliran les fonamentacions per mitjà de canaletes entre el camió formigonera i la base d'estos, i s'evitarà l'entrada del camió a la base del suport. Així mateix, el muntatge i la hissada del suport en zones de difícil accés es realitzarà per mitjà de grua des del camí o per mitjà de ploma, evitant l'accés de maquinària pesada camp a través.  
La línia incorpora les mesures de protecció de l'avifauna previstes en el Reial Decret 1432/2008, de 29 d'agost, en particular, s'utilitzaran travessers tipus volta, aïllament flexible i dispositius anticol·lisió. S'evitarà la realització de treballs en l'època de nidificació de les espècies d'aus sensibles. A més, s'utilitzarà conductor unipolar recobert, la qual cosa evita la mortaldat d'aus per electrocució i, a més, evita el risc d'incendi forestal per contacte dels conductors amb l'arbratge. En este sentit, no hi són d'aplicació les mesures establides en el Decret 150/2010, de 24 de setembre. Amb l'objecte específic d'evitar el risc d'incendi durant l'execució dels treballs, s'aplicaran les mesures establides en el plec aprovat per mitjà del Decret 7/2004, de 23 de gener.  
  
S'aporta un pla de vigilància ambiental per a realitzar el seguiment i control de les obres i esmenar els problemes que hi puguen sorgir. En particular, se supervisarà el terreny per a ajustar les mesures preventives i correctores a l'evolució de l'obra i es reduirà l'afecció als elements de l'entorn. Se supervisarà l'adequada gestió dels residus produïts. S'assessorarà els treballadors sobre el maneig de materials, equips i substàncies potencialment contaminants. Se supervisarà el jalonament de la zona d'obres. S'emetrà un informe de fi d'obra que arreplegarà les actuacions realitzades. Durant el primer any de funcionament de la línia, es preveu la comprovació de l'absència d'afecció a la fauna.  
  
Tenint en compte els aclariments aportats en l'últim document del promotor, el Servici de Vida Silvestre assenyala que s'ha justificat suficientment la necessitat del projecte i la inviabilitat del traçat subterrani, sobretot a causa de l'orografia muntanyosa de la zona. Es té en compte que s'han adoptat les mesures per a la protecció d'avifauna del Reial Decret 1432/2008, de 29 d'agost. Considera suficient la informació aportada per a valorar que no és previsible que es produïsca afecció a la RN2000, per la qual cosa no hi ha inconvenient perquè el projecte seguisca la seua tramitació. Així mateix, tenint en compte les espècies catalogades existents en la zona, no es preveu afecció sobre les espècies d'aus detectades, atesa la ubicació distant d'estes. Conclou que, basant-se en això, es considera que la realització del projecte no causarà afeccions negatives a la Xarxa Natura 2000, ni a hàbitats prioritaris ni a espècies catalogades.  
Creua la via pecuària l'assagador de la Cova, de 10 m d'ample legal; els suports s'ubicaran fora d'esta. Creua, així mateix, el barranc de la Vall de Gallinera o de Benissili; els suports se situaran a més de 100 m d'este. La major part dels suports es localitzaran sobre forest d'utilitat pública, per la qual cosa cal tramitar l'autorització d'ocupació davant de l'òrgan competent en matèria forestal.  
Tenint en compte el disseny del projecte, així com els aclariments aportats al llarg de la tramitació del projecte, es considera que s'hi han analitzat suficientment les afeccions potencials associades i s'hi han proposat mesures preventives i correctores adequades.  
  
Consideracions jurídiques  
El projecte s'ha sotmés a estimació d'impacte ambiental, d'acord amb el que establix l'epígraf segon de l'apartat 2 del annex II del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, i modificat pel Decret 32/2006, de 10 de març.  
  
L'expedient ha observat els tràmits previstos en el Decret 162/1990, de 15 d'octubre, i en les altres disposicions que se li apliquen.  
  
L'article quint de la Llei 2/1989, de 3 de març, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la dita llei.  
L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule l'estimació d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de línia aèria a 20 kV de tancament entre L-13 Gaianes i L-23 Pego en els termes municipals de l'Orxa i Vall de Gallinera (Alacant), promogut per Iberdrola Distribución Eléctrica, SAU, sempre que este es desenrotlle amb les previsions del projecte, l'estudi d'impacte ambiental i la resta de documentació que consta en l'expedient, en particular la documentació addicional annexa datada al febrer de 2014.  
  
  
Segon  
Notificar a les persones interessades que contra esta resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets consideren pertinents.  
  
Tercer  
Publicar en el Diari Oficial de la Comunitat Valenciana un extracte d'esta estimació d'impacte ambiental, d'acord amb el que disposa l'article 31 de l'esmentat Decret 162/1990, de 15 d'octubre.  
  
València, 27 de gener de 2015.- El director general d'Avaluació Ambiental i Territorial: Juan Giner Corell.»  
  
València, 29 de gener de 2015.- El director general d'Avaluació Ambiental i Territorial: Juan Giner Corell.